София. Има грешно подадени данни и реалният растеж на страната не е 3, 5 %, а между 0, 9 и 1 % - това е гаф и то на европейско равнище. Това каза лидерът на БСП Корнелия Нинова в предаването „Лице в лице“ по бТВ във връзка с данните за икономическия растеж на страната.
Тя уточни, че има един доклад на БНБ, в който се отчита грешка при статистиката.
„Преди година тази грешка е била 380 млн. лв., за 2019 г. тя е 4 млрд. лв. От там тръгна разговора. Извикахме експерти, изчислиха данните. Оказа се, че има грешно подадени данни от „Митниците“, в резултат на което расте числото на БВП“, каза лидерът на БСП.
„По-интересно са разговорите, които проведохме с НСИ и представители на БНБ, които потвърдиха тези наши данни. Ще се надявам да имат смелостта и публично да го заявят. Ние им пращаме писмено запитване след тези разговори и вярвам, че професионализмът им ще надделее и ще кажат истината за това, защото това е изключителен гаф и то на европейско равнище. Подозирам, че една от причините за отлагане на влизането ни в чакалнята на Еврозоната“, обясни още Нинова.
Според нея това е направено съзнателно с цел показване на по-висок икономически растеж.
„Реалният растеж не е 3, 5 %, а е между 0, 9 и 1 %. В доклада на БНБ в графата грешка са заложили числото 4 млрд. Не може да имаш грешка от 4 млрд. лв.“, изтъкна още Нинова. Тя допълни, че това е много сериозно. „Не бихме злоупотрябавали с Народно събрание, си информация по такава сериозна тема“, отчете още Нинова.
Нинова коментира още, че за съжаление кабинетът не може да управлява и кризите, които създава.
„Последната една година много бърз преглед на кризите и скандалите сочи, че за една година имаме поне 25-26 такива. Това означава на месец по два скандала и две кризи“, коментира Нинова. По думите й обаче не е важна статистиката, колко са наброй и в какво се изразяват, а по-важно е какви групи хора са засегнали. Нинова изброи групите на: работещи, малък и среден бизнес, медицински кадри. Лидерът на БСП отчете, че има и антиевропейски елемент в тези кризи и даде пример със скандала с паспортите.